Sa mai tini na nodra strike na noda nasi kei ira na noda qase ni vuli. Ia ena sega ni cava e kea. Sa na yaco ena mataveilewai. E kaya na matanitu ni ratou lusi o iratou oqo, nanuma beka o iratou na i lawalawa ulukau qo ni caka tiko e dua na qito. E sega ni dau mai qitori na bula ni tamata. E sega ni dua e lusi se wini. E dua ga e dina ka dua e lasu. E ratou kauta tiko ga mai na matanitu na nodratou ‘contingency plans’. E da voleka ni rogoca vaka dua na drau na vosa qo na ‘contingency plan’. Sa sega soti ni bibi na tamata sa bibi cake na plan.
E na nodratou sega ni via walia na leqa na matanitu, da raica kina ni ratou vakaraitaka tiko ga na i vakarau ni yalodratou. Yalo vaka vatu. Yalo ni dau veivakasaurarataki. Yalo ni dau veivakararawataki. Yalo ni dau biliraka sobu na tamata cakacaka. Yalo vakatevoro. Sa maliwai keda tu qo e dua na ‘spirit of injustice’. Gauna a tekivu kina na coup e a tubu cake vakaveitalia na kedra i sau na mataivalu. Eso era a biubiu mai na nodra vanua ni cakacaka me ra veisugusugu cake ki Delai Nabua. E a vakayagataki na i lavo ni matanitu me ra saumi kina e dua nai lawalawa levu oqo. E ra a vakayagataki mera vuaviritaka na matanitu. E ra a vakayagataki me ra kauta laivi na noda dodonu na lewe ni vanua. E ra a vakayagataki me ra vakararawataka na lewenivanua. E ra a vakayagataki me ra laba ka veivakamatei. E ra a vakayagataki me ra vakamalumalutaka na liga ni lawa. E ra a vakayagataki me soli kina na galala vei ira na nodra turaga ni valu me ra ‘promote’ kina vei tutu lelevu e so. Nanuma vinaka na vosa oqo- “VAKAYAGATAKI”.
Ia oqo, ni ra valataka na kedra i sau na nasi kei na qasenivuli, o ira ka dodonu vakalawa me ra saumi, e sega sara ga ni via yavala nai lawalawa oqo. Nanuma vinaka qo kemudou nai lawalawa dau veivakasesewani oqo, ke dua na ka e dau cata na Kalou o ya na ‘injustice’, na kena vakavevei na lawa. E dau kainaki ni balavu na liga ni lawa. Na vuna oqo baleta ni yavutaki na lawa ena i Vola Tabu. Nai vunau se lawa ka soli vei Mosese o ya na lawa ka ra yavu kece kina na lawa e tu e vuravura e na siga edai. Na kena veibasai o koya sa yaco tu ni kua ka vakatokai ena vosa vakavavalagi na ‘Lawlessness’, se na bula vakaveitalia, ‘cakava ga na lomamu’, ‘sega ni dua na leqa’, ‘no sense of order’.
Tekivu na coup kaya o Voreqe ni sega ni dua vei ira ena taura nai tutu vakamatanitu. Yacova mai nikua e sega tale ni yaga me da kaya e dua na ka baleta ni sa qai matata tiko ga mai na mata ni meke. Sa curu rawa i loma o bokala, guilecavi o ira na nona boys, vodo pajero o koko, tini tale na basi o kaku- vinaka me basi- so era paidar.
Na i lakolako e tekivu ena lasu ena cava ena veilecayaki baleta nai lakolako ni lasu e veikau kina vanua butobuto. Na tamata lasulasu e sega ni kila o koya na vanua e veikau tiko kina. Ia, kevaka e kila, sa qai dua na vanua vakaloloma. Kevaka o na sega ni tucake na wekaqu o iratou nai lawalawa lailai oqo era na kauti keda taucoko kina rusa. Rusa na noda dodonu, rusa na noda veisiga ni mataka, rusa na noda vanua.
fij_Latn fij_Latn fij_Latn fij_Latn fij_Latn